**מרץ 2015**

**"באור התכלת העזה" - אתי לב, ציורים**

**"In The Bold, Azure Blue Glow" – Etty Lev, paintings  
גלריה מונטיפיורי 7.5.15 -31.5.15**

**אוצרת: מירי קרימולובסקי**

**בתערוכתה החדשה: "באור התכלת העזה", מזמינה אתי לב את הצופה למפגש עם זיכרונות, צללים ודיוקנאות שנשזרו בנוף ילדותה, בירושלים וקיבלו עיבוד מחודש, לאור הזמן והמרחק שעברו, מאז החלה עוסקת בנושא זה ביצירתה. התערוכה תיפתח בגלריה מונטיפיורי, ביום ה' 7.5.2015, בשעה 20:00 .**

**בתערוכה מציגה לב קבוצת עבודות מן השנה האחרונה ועבודות מוקדמות יותר, בהן היא מעבדת זיכרונות, מראות, נופים ואנשים מעברה.**

"סדרה חשובה ויוצאת דופן (שתוצג בתערוכה) היא הסדרה שאותה ציירה לב עם מות אמה. שמונה ילדים גדלו במשפחת האם: שלושה אחים וחמש אחיות. בתמונה הראשונה שציירה אחרי מות האם, תמונה גדולה המרפרפת בין כתם לקו החלו פתע לצוץ דמויות אדם, בעיקר דמויות נשיות. "פתאום..." היא אומרת, "שב אלי שוק מחנה יהודה, שכונת מזכרת משה בה גדלתי, הכל נכנס ליצירה שלי" בתוך הקומפוזיציה עזת המבע והצבע החל להופיע כתם שחור, רישום בצבע כהה, כתם כהה שהפך לדמות. כמו תמיד תאמר לב כי הכתם הוא שהנחה אותה לצייר את הדמות. לעיתים הדמות חסרת פנים, רק הוויה אנושית המרחפת על פני משטח התמונה. פעמים אחרות היא שם, מוגדרת ולא מוגדרת, מצוירת בפשטות כמעט כמו בציור ילדי. אף פעם לא דיוקן, יותר מעין אם אוניברסאלית וסביבה אינספור דמויות הנראות כסילואטות, המרחפות סביב אם הילדים באשר הם". כותבת קרימולובסקי, במאמרה לקטלוג התערוכה.

בתערוכה יוצגו כ-25 עבודות, ציורי שמן על בד ומספר עבודות על נייר, ברישום ובצבע, כאשר ציורים אלו קורמים אור וצורה מתוך הריק של בד הקנבס הלבן והופכים לציורי שמן מופשטים וסוערים עזי צבע ומבע. אתי לב מנהלת ביצירתה דיאלוג פתוח ובלתי צפוי, עם העבר, הפנים, הדמויות והערפילים של זיכרונותיה הטמונים היטב בשורשי משפחתה הירושלמית. העולם הדמיוני שהיא יוצרת מנותק לכאורה מהמציאות אך עם זאת פוגש בה בתוך נוף אורבאני משורטט.

"ממבט ראשון, ציוריה של אתי לב "מצטיירים" כשעשוע, כמשחק. קורנת מהם ההנאה של הנחת הצבע, החופש של תנופת היד, של בחירת הצבע מתוך התעלמות מתכתיבי הציור" כותב סורין הלר, במאמרו על האמנית, בספר המקיף שיצא לרגל תערוכתה, באפריל 2007 "אתי לב מופשט בהתפתחות".

לב פיתחה שפת מופשט ייחודית, בשונה מאמנים אחרים, אשר בתחילת דרכם היו פיגורטיביים ובהמשך, הפכה יצירתם למופשטת. אתי לב נולדה לתוך הציור המופשט, התחילה, התחנכה וציירה מופשט, מראשית דרכה האמנותית.

"ציוריה נבנים כסביבה מוכרת, בתוכה כתמים וקווים מצטלבים, היוצרים מרחב ציורי עשיר בצורות גיאומטריות ובדימויים בצבעים בוהקים. צבע התכלת המופיע ברבים מציוריה, (שעל שמו גם נקראת התערוכה) מקורו בתכלת הישראלית, שהיא צבע השמים והים הכול כך מזוהים עם נופי הארץ. מצע זה נברא כמקום פתוח, המזמין אל תוכו אורחים למפגשים בלתי צפויים, דמיוניים, מפתיעים; מפגשים עם העבר ומפגשים עם פנים ועם צללים". בחלק מציוריה בשנתיים האחרונות מופיעות דמויות דיוקן ודמויות צללים. דמויות אלו, אשר באו לביקור חטוף בציוריה נותרו שם והפכו לחלק מרכזי בקומפוזיציה. " מאז הדמות הראשונה אותה ציירתי התחלתי לצייר דמויות נוספות, אשר לא מרפות מימני. אני מוצאת בהם את בני משפחתי, דמויות מן העבר הרחוק והקרוב גם יחד" כך מתארת לב את ציוריה מן התקופה האחרונה.

הדחף לצייר החל לפעפע באתי לב עוד בהיותה נערה, בהשפעת סבה **אברהם זרחיה**, שהיה מורה לרקוע נחושת בבצלאל, בתקופת בוריס שץ וכבר מילדותה התוודעה לעבודתו. מפגש מקרי עם הצייר אליהו גת, אשר היה צייר מוערך, בעל מעמד מיוחד בדור האמנים שאחרי קבוצת 'אופקים חדשים', הוביל אותה להירשם ללימודים במכללה לציור ולפיסול ברמת גן, בה לימד. בשנות לימודיה במכללה פיתחה לב את שפתה החזותית האישית. בשנות ה-60, נקודת זמן קריטית בתרבות הישראלית, אשר הייתה רוויה ברוחות של מרד ואוונגרד היא נחשפה לאמנות המושגית. בשנות ה-70 מציגה לב לראשונה תערוכה בבית האמנים בתל אביב. אתי לב צמחה מתוך היצירה האינטואיטיבית והתחברה לציור המופשט. משטחים גדולים, מארגי צבע בין צורות מובנות לנמחקות וחיפוש אחר ניסוח חדש של שפתה מאפיינים את ציוריה לאורך השנים.

" ...אצל לב בתהליך העבודה יש כמעט איזה תהליך "אכסטטי", אתי לב אומרת את אשר היא אומרת, לא בקול ענות חלושה, אלא בקול חזק וגדול ובצבעים עזים וישרים. ובזה מתרכזת תערוכתה הנוכחית, בקול החזק שעל אף ה"אטיודיות" שבו בכל זאת מספר סיפור. סיפור גדול המורכב מאין ספור "פריימים". מספר את סיפור חייה ואולי גם את סיפור חיינו ואנחנו רק צריכים להציץ ולחפור מבעד לשכבות ולגלות". מסכמת מירי קרימולובסקי, את מאמרה.

בשלהי שנות השבעים מגיעה לב לניסוח השפה המופשטת שלה, היא מנסה לזכות בהכרה ומשתלבת בפעילות האמנותית של בית האמנים, בתל אביב. היא יצרה קשר מיוחד עם הצייר פינחס אברמוביץ, ששימש באותה עת יו"ר אגודת הציירים והפסלים, בתל אביב. ובשנת 1984 היא מתמנה להחליפו כיו"ר האגודה, תפקיד אותו מילאה בהתנדבות עד 1989. בשנת 1989 היא יוזמת ומפיקה את ספר אמני תל אביב.

לב התפרנסה מהוראה במשך 25 שנים ובשנים 1993-2003 שמשה כרכזת אמנות פלסטית בשכונות ועיירות פיתוח, באגף לתרבות ואמנות, במשרד החינוך.

לב הציגה כ-18 תערוכות יחיד והשתתפה בלמעלה מ-20 תערוכות קבוצתיות.

**התערוכה "באור התכלת העזה" - אתי לב, ציורים,  
 תוצג בגלריה של מונטיפיורי מכירות פומביות, רח' גורדון 36, תל אביב,**

**טל' 03-5668818, בין התאריכים:7.5.15 -31.5.15**

**שעות הביקור בתערוכה: ימים ב'- ה': 10:00-18:00, יום ו': 10:00-13:00.**

**לפרטים נוספים אנא פנה למשרדי.**

**בברכה  
 שמשון קריסטל**

**'קריסטל אמנות בתקשורת'**